## Una enquesta sobre el telèfon d'emergències 1·1·2 revela que el 99 % dels usuaris d'este servei públic tornaria a utilitzar-lo

*** El 88,54 % de les persones enquestades ha valorat el servei prestat pel 1·1·2 amb una puntuació entre el notable (8) i l'excel·lent (10)
* El grau de satisfacció global de les persones enquestades amb el servei prestat per la Conselleria de Justícia i Interior enguany se situa en un 9,4 sobre 10**

El 99,18 % dels usuaris del telèfon d'emergències 1·1·2 Comunitat Valenciana tornaria a utilitzar este servei públic en cas de necessitat, segons revela l'enquesta anual realitzada des del Departament de Qualitat de l'Agència Valenciana de Seguretat i Resposta a les Emergències (Avsre) amb l'objectiu de conéixer el nivell de satisfacció de la ciutadania amb el servei prestat, que este any 2023 ha aconseguit una valoració d'un 9,41 sobre 10.

Esta enquesta, que s'ha dut a terme sobre el servei que depén de la Conselleria de Justícia i Interior, ha presentat en esta edició una novetat en informar les persones enquestades sobre la disponibilitat de mitjans digitals (*app* 112 Avisos, web pública i Twitter) per a tindre accés continu i actualitzat en la prestació de serveis per part del servei 1·1·2 Comunitat Valenciana.

En total s'han entrevistat entre el 7 de juny i el 14 de juliol de 2023, 1.281 persones residents a la Comunitat Valenciana, majors de 16 anys. De les dades obtingudes es desprén com el 88,54 % dels entrevistats ha valorat el servei amb una puntuació entre el notable (8) i l'excel·lent (10). A més, en preguntar-los si es va atendre amb rapidesa la seua telefonada i si l'operador va ser correcte i amable, en els dos casos van contestar de manera positiva en un 96,51 i 97,95 %, respectivament.

D'altra banda, el 90,24 % de les persones entrevistades coneix el servei amb un nivell d'utilització del 42,13 %, un 5,66 % superior al registrat l'any passat. Esta dada evidencia que les persones enquestades, coneixedores dels serveis prestats, en fan un ús responsable d'acord amb el seu abast.

Les principals vies de coneixement de la ciutadania del telèfon únic d'emergències es donen per recomanació de familiars, amics i companys de treball en el 45,49 % dels casos, mentre que en el 21,27 % és mitjançant la difusió dels mitjans de comunicació (televisió i ràdio).

En este sentit es posa de manifest la importància de la divulgació del servei 112 amb casos tan rellevants com el d'una xiqueta d'11 anys que va cridar al 112 i va salvar sa mare que havia quedat inconscient o el de dos senderistes que, gràcies a la telefonada al 112 i l'activació dels operadors del sistema de localització automàtica de la crida, va permetre localitzar-los i actuar de manera ràpida i eficaç.

**El 70 % de les telefonades són sanitàries**

Segons les dades de l'enquesta, el 70,02 % dels entrevistats van manifestar fer ús de l'1·1·2 perquè se'ls atenguera per una urgència sanitària, mentre que l'11,09 % van cridar per casos d'accidents; el 9,45 % per incidents relatius a la seguretat i el 6,16 % per una emergència relacionada amb salvament o incendi. En esta edició s'han inclòs també les telefonades relacionades amb les emergències que tenen lloc en espais naturals, un 1,03 % i els fenòmens meteorològics, un 0,62 %.

Finalment, l'1·1·2 Comunitat Valenciana es confirma com el número de referència en els telèfons d'emergències per als alacantins, castellonencs i valencians, ja que només el 14,97 % de les persones enquestades que coneixen l'1·1·2 ha fet ús d'altres telèfons d'emergència, com puga ser el 091(Policia Nacional) o el 092 (Policia Local).

Fecha: 02/01/2024